
                                                    Nr.4c-3/101/2015
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru completarea Legii nr.523/2003 privind aprobarea Programului Naţional de Dezvoltare a Turismului „Schi în România”, transmisă cu adresa nr.P.l.x. 274 din 23 martie 2015.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

PREŞEDINTE,

Iulian Iancu

                                                    Nr.4c-3/101/2015

R A P O R T

asupra propunerii legislative pentru completarea Legii nr.523/2003 privind aprobarea Programului Naţional de Dezvoltare a Turismului „Schi în România”



În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, spre dezbatere în fond, cu propunerea legislativă pentru completarea Legii nr.523/2003 privind aprobarea Programului Naţional de Dezvoltare a Turismului „Schi în România”, iniţiată de doamna deputat PSD Intotero Natalia – Elena şi domnii deputaţi PSD Călin Ion, Iordache Florin, Marica Petru – Sorin, Nistor Laurenţiu, Rădulescu Constantin, Resmeriţă Cornel – Cristian, Vlădoiu Aurel, transmisă cu adresa nr.P.l.x. 274 din 23 martie 2015, înregistrată la comisie sub nr.4c-3/101 din 24 martie 2015.



Consiliul Legislativ, cu avizul nr.1213/24.10.2014, avizează favorabil propunerea legislativă cu observaţii şi propuneri.



Senatul, în  şedinţa din 18 martie 2015, a respins propunerea legislativă.



Guvernul, prin actul nr.532/07.04.2015, nu susţine adoptarea iniţiativei legislative în forma prezentată.



Propunerea legislativă are ca obiect reglementarea completarea Legii nr.526/2003 pentru aprobarea Programului naţional de dezvoltare a turismului „Schi în România, cu modificările şi completările ulterioare, în vederea exceptării de la plata obligaţiilor băneşti prevăzute la art.41 alin.(1) lit.a şi b) din Legea nr.48/2008 privind Codul silvic, cu modificările şi completările ulterioare,a persoanelor fizice şi juridice, precum şi a obştilor de moşneni şi a composesoratelor. 



Membrii Comisiei pentru industrii şi servicii au examinat propunerea legislativă în şedinţa din 21 aprilie 2015 şi au hotărât, în unanimitate, să propună Plenului Camerei Deputaţilor respingerea propunerii legislative, din următoarele considerente:



- propunerea nu stabileşte în ce situaţii sunt exceptate persoanele fizice sau juridice, obştiile de moşneni şi composesoratele de la plata obligaţiilor băneşti prevăzute la art.41 alin.(1) lit.a) şi b) din Legea nr.46/2008 privind Codul silvic. Astfel, nu este specificat beneficiarul scoaterii din fondul forestier şi nici forma de proprietate a terenurilor scoase din fondul forestier, în condiţiile în care un beneficiar nu poate fi exceptat de la plata contravalorii terenurilor care nu sunt în proprietatea sa;

- prevederile de exceptare de la plata taxei pentru scoaterea definitivă a terenurilor din fondul forestier, conform art.41 alin.(1) lit.a) şi b) din Legea nr.46/2008, este redundantă întrucât la art.4 alin.(3) din Legea nr.526/2003 se prevede că beneficiarii scoaterii definitive din fondul forestier sunt exceptaţi de la plata obligaţiilor băneşti prevăzute la art.92 alin.(4) din Legea fondului funciar nr.18/1991, republicată, cu modificările şi completările ulterioare, articol care se referă tocmai la taxa pentru scoaterea definitivă a terenurilor din fondul forestier;

- Legea nr.526/2003 prevede la art.4 alin.(4) că în cazul în care beneficiarul scoaterii definitive din fondul forestier este autoritatea publică locală, iar terenul respectiv este în proprietatea publică a unităţilor administrativ-teritoriale, a statului sau a administratorului pădurilor proprietate publică a statului, scoaterea definitivă din fondul forestier se realizează prin transfer din proprietatea publică respectivă în proprietatea publică a autorităţii publice locale beneficiare. Pentru celelalte cazuri, scoaterea definitivă din fondul forestier se realizează prin compensare cu terenuri echivalente ca suprafaţă şi bonitate;

- dacă beneficiarii scoaterii definitive din fondul forestier naţional sunt persoane fizice sau juridice, obşti de moşneni sau composesorate şi acestea compensează terenurile scoase din fondul forestier naţional aflate în proprietatea lor cu terenuri echivalente ca suprafaţă şi bonitate, nu mai este necesar să plătească contravaloarea terenului;

- în conformitate cu prevederile art.2 alin.(2) lit.f) din Legea nr.255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, cu modificările şi completările ulterioare, lucrările de amenajare, dezvoltare sau reabilitare a pârtiilor de schi, cuprinse în Programul naţional de dezvoltare a turismului „Schi în România”, aprobat prin Legea nr.526/2003, sunt de utilitate publică;
- o propunere legislativă având acelaşi conţinut (Plx 456/2011) a fost respinsă de Plenul Camerei Deputaţilor în şedinţa din 12 noiembrie 2013.


La lucrările comisiei au participat, în calitate de invitaţi, din partea Autorităţii Naţionale pentru Turism: doamnele Simona Allice Man – preşedinte, Gabriela Eremia – şef serviciu, Loredana Mateiu – coordonator şi domnul Octavian Arsene - director.



La lucrările comisiei au fost prezenţi 20 de deputaţi din totalul de 20 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera decizională pentru această propunere legislativă este Camera Deputaţilor.

                        PREŞEDINTE,                                SECRETAR,

                          Iulian Iancu                              Bogdan Radu Ţîmpău

Consilieri parlamentari,

Viorela Gondoş
Isabela Patricia Robe

